Her er Samsungs Sonos-udfordrer

Samsung går i infight med både Sonos og Apple med en ny intelligent højttaler. Galaxy Home Mini er en intelligent højttaler, der er dybt syet ind i Samsung SmartThings-standarden, og den bliver officielt præsenteret tirsdag under Galaxy Unpacked-eventet. Sammen med både Galaxy S20-familien og den foldbare Galaxy Z Flip, som vi omtalte tidligere i dag.

Max Weinbach har tidligere skaffet rygter om både Z Flip og S20’erne og nu har han fået fingrene i en video med Galaxy Home Mini – og en række billeder af højttaleren. Lækket viser, at højttaleren, som forventet, vil kunne spille musik fra Spotify, levere vejr-informationer, oprette alarmer og levere nyheder. Den kan sættes i stereo-mode med en anden Home Mini og den kan modtage notifikationer fra SmartThings-enheder.

Lækket viser også en række begrænsninger. Højttaleren har ikke nogen 3,5 mm ud- eller indgang og den får strøm via microUSB og ikke USB-C. Weinbach fortæller også, at den kun understøtter 2,4GHz wifi – og at den udelukkende understøtter Samsungs egen digitale assistent Bixby, der må siges at være noget mere begrænset end Alexa eller Google Assistant.

Et af Galaxy Home Minis store tricks er en indbygget IR-blaster, der kan bruges til at betjene fladskærme, settop-bokse og andre enheder med infrarød tilslutning. Det er ikke nogen unik funktion, idet den også findes på Amazons Fire TV Cube og i Fire TV Blaster, men den skulle gøre det muligt at betjene enheder, der ikke er direkte SmartThings-kompatible.

The Galaxy Home Mini only has 2.4ghz WiFi. No 5ghz. pic.twitter.com/L5BaeoU2ci
— Max Weinbach (@MaxWinebach) February 9, 2020

Som sagt forventes det, at Galaxy Home Mini bliver præsenteret tirsdag. Den er lillebror til Galaxy Home, der blev præsenteret helt tilbage i august 2018, men aldrig er kommet på markedet. Spændende at se, om lillebror når at komme først.

Under alle omstændigheder er det et hårdt marked, Samsung kaster sig ud i. Et marked, der domineres af Google og Amazon og – i mindre grad – Sonos. Apple har også sin egen intelligente højttaler, Apple Homepod, der er tæt knyttet til Siri. Den er dog ikke kommet på markedet herhjemme endnu.

Her er Samsungs Sonos-udfordrer